lv lv ru lv eo lv lv lv lv lv lv pl fi ceb lv lv lv eu lv lv lv lv lv lv lv lv lv lv lv lv lt sl hbs_lat sl fr lv lv lv lv uz en lv lv lv lv lv lv lv lv lv lv lv lv lv lv lv lv lv lv lv ca lv lv
Apmācību semināri projektu veidlapu aizpildīšanā
Tūrisma attīstība no tradīcijām līdz mūsdienīgam biznesam
Zirgu izmantošanas iespējas šodien un rīt. EQUUS
Karjeras izglītība – atbildība par savu un valsts nākotni
Upju un ezeru potenciāla izmantošana rekreācijai un uzņēmējdarbībai
Senie amati- no tradīcijām līdz mūsdienām
Apkārt Rīgai – vienots tūrisma piedāvājums
Gribu kļūt par biedru
Pieredzes apmaiņa – Atvērtās/Eko saimniecības Gulbenes novadā
Gulbenes novada teritorijā, laika posmā no šī gada 18.līdz 21.jūnijam, starptautiskā sadarbības projekta „Tūrisma attīstība. No tradīcijām līdz mūsdienīgam biznesam” (Projekta nr.18-00-A19.333-000012) ietvaros, norisinājās pieredzes apmaiņas un meistarklašu darbnīca – „Atvērtās/Eko saimniecības”.
Projekta aktivitātēs piedalījās sadarbības partneri ne tikai no Latvijas – Saldus rajona partnerības, Liepājas rajona partnerības, Ropažu un Garkalnes rajona partnerības, bet arī no Lietuvas un Gruzijas. Dalībnieku vidū bija mazo saimniecību, uzņēmumu un viesu māju īpašnieki, tūrisma uzņēmēji, amatnieki un mājražotāji.
Pirmās dienas seminārā tika apskatītas vairākas tēmas – atvērto/eko saimniecību piedāvātās iespējas un ieguvumi – kopīgu konkurētspējīgu tūrisma piedāvājumu veidošana, klientu vajadzību noteikšana un esošā piedāvājuma izvērtēšanas pamatnosacījumi. Pēcpusdienā dalībnieki saliedējās kopīgā laivu braucienā. Savukārt, vakarā, tika organizēta praktiskā nodarbība – jaunu inovatīvu tūrisma pakalpojumu piedāvājumu veidošana, kura notika lauku mājā „Pededzes”. Meistarklases laikā, dalībnieki arī gatavoja dažādus eko produktus, piemēram, „vīrāku – latviskā versijā”, bišu vaska krēmus.
Nākamajā dienā dalībnieki apmeklēja Gulbenes novada atvērtās/eko saimniecības un analizēja to piedāvājumus. Dienas gaitā tika apmeklētas dažādas atvērtās saimniecības. Rīts sākās ar SIA „Pakalnieši” siera ražotnes apmeklējumu, kurā top dažādu veidu sieri – gan sāļie, gan saldie, dažādu veidu siera bumbas. Dalībnieki iepazinās ar siera ražošanas procesu un piedalījās sieru degustācijās.
Tālāk devās uz bioloģisko eko saimniecību „Lukstiņu drava” – apmeklēja bišu dravu, ielūkojās bišu dzīvē, iepazinās ar dažādām dravošanas metodēm, aplūkoja bišu inventāru, kā arī degustēja produkciju. Saimniecība meklē risinājumus, gan produkcijas dažādošanai, piemēram, pircējiem piedāvājot, medus maisījumus ar riekstiem, ogām, sukādēm, ķiplokiem, šokolādi un citu produkciju, gan tūrisma piedāvājuma klāsta paplašināšanai.
Kā trešā saimniecība tika apmeklēta SIA „Tālavas Ķēniņa alus” ražotne. Tālavas ķēniņa alus, kurš nosaukts par godu seno latgaļu zemei Tālavai, darīšanas process ir roku darbs, alus nav ne pasterizēts, ne filtrēts, īpašs uzsvars tiek likts tieši uz latviskajām alus darīšanas tradīcijām. Seno recepšu izmantošana alus ražošanā, var tikt uzskatīts kā tūrisma piedāvājuma papildinošs faktors.
Ar pieredzi tūrisma sezonalitātes risku mazināšanā dalījās saimniecības „Vecpāpani” saimnieks. Šajā saimniecībā audzē augļu kokus un avenes. No dažādām ogām un augļiem gatavo mājas vīnus, tūrisma piedāvājuma klāstā tiek piedāvātas arī naktsmājas. Tūristi speciāli iekārtotā degustācijas zālē, saimnieka pavadībā, var nodegustēt dažādus vīnus.
Pēdējā tika apmeklēta Latvijā zināmā, Rankas pagasta zemnieku saimniecība “Ķelmēni”, kura attīsta noslēgtā cikla bioloģisko ražošanu – audzē rudzus, cep maizi, kā arī ražo un pārdod pieprasīto bioloģisko lopbarību. Dalībniekiem tika piedāvāta ekskursija bioloģiskās maizes ražotnē, kur tie varēja apskatīt maizes ražošanas procesu un nodegustēt gatavo produkciju.
Pēc atvērto/eko saimniecību apmeklējuma, dalībnieki sniedza saimniecību piedāvājuma izvērtējumu un diskutēja par zelta likumiem tūristu uzņemšanai lauku sētā.
20.jūnijā rītā, Druvienas Latviskajā dzīvesziņas centrā, notika praktiska nodarbība – gatavošanās tradicionālajiem Vasaras Saulgriežiem kopā ar dalībniekiem, kuras laikā, tika apgūtas siera siešanas, pīrāgu cepšanas, laimes pogu izgatavošanas, klūdziņu saulīšu pīšanas iemaņas un iepazīta medalus brūvēšanas recepte pēc sentēvu metodēm.
Pēcpusdienā dalībnieki apmeklēja tūrisma objektu – izglītojošo un interaktīvo centru “Dzelzceļš un Tvaiks”, kas atrodas Gulbenes dzelzceļa stacijā. Turpat līdzās stacijai, otrpus sliedēm, dalībnieki devās ekskursijā pa šaursliežu vilciena „bānīša” depo, iepazīstot tūrisma pakalpojumu dažādību. Gulbenes-Alūksnes bānītis ir vienīgais Baltijas valstīs regulāri kursējošais šaursliežu vilciens, kas nodrošina pasažieru pārvadājumus 33 kilometru posmā, savienojot divu novadu centrus – Alūksni un Gulbeni. Pieredzes apmaiņas dalībniekiem tika nodrošināts brauciens ar bānīti.
Vakarā notika tradicionālo Saulgriežu svinēšana kopā ar folkloras kopu – vainagu pīšana, apdziedāšanās, danči un citas aktivitātes. Dalībnieki ļoti atzinīgi novērtēja svinības un atzina, ka šāds tradicionāls svētku svinēšanas piedāvājums veicina tūristu piesaisti.
Noslēguma dienā, 21.jūnijā, dalībnieki dalījās iespaidos un pieredzē, izvērtējot savu un Gulbenes novada teritoriju piedāvājumus, priekšrocības un nepieciešamos uzlabojumus.
Pieredzes apmaiņas mērķis bija tūrisma uzņēmējdarbības pilnveidošana vietējo rīcības grupu teritorijās, paaugstināt atvērto/eko saimniecību konkurētspēju vietējā tirgū, veicināt savstarpējo sadarbību, pilnveidot esošos pakalpojumus un veicināt jaunu inovatīvu piedāvājumu veidošanu balstoties uz tradīcijām, kā arī pilnveidot praktiskās iemaņas tūristu uzņemšanā.
Stadiona iela 3, Ropaži (Ūdenstornis)
Sestdienās, Svētdienās – Brīvs
Lai saņemtu biedrības jaunumus, lūdzu, norādiet savu e-pasta adresi un vārdu, uzvārdu zemāk norādītajos laukos.
ROPAŽU GARKALNES PARTNERĪBA © 2022